Update: 1:16PM E VEIVAKADEITAKI na gone turaga na Tui Cawanisa e Savatu, Nadarivatu o Ratu Semisi Ketewai, yabaki 87, ni tokona na sasaga ni matanitu e na kena gadrevi na veivakatorocaketaki.
Ia, era gadreva ga me vakamatatataki vakaivola me baleti ira na lewe ni yavusa kei ira na kena kawa e na veisiga nimataka.
E sega ni dua e besetaka na vakayagataki ni nona qele e na vuku ni veivakatorocaketaki me baleti Viti, ia, e gadrevi ga me caka vakasavasava ka vakamatata, kaya o koya.
E vosa tiko oqo e na dua na bose ka vakayacori e na koro Lewa e Savatu ka ra tiko kina na lewe ni Yavusa o Cawanisa, Matabose ni Qele Maroroi e na muaira ka matataka yani na kena manidia o Solo Masi kei na Matabose ni Livaliva ka rau matatataka yani o John Fatiaki kei Ro Etuate Mataitini e na Vukelulu sa oti.
Rau a sotavi ira na i taukei ni qele na Matabose e rua oqo me baleta na kena gadrevi me vakaduri tale e dua na i qaqi ni livaliva na Power 5 e na tolo ni wai na Qaliwana, ka drodro sobu yani vaka mai Tomaniivi.
Sa dodonu ga mera dau vakamatata na vakailesilesi vakamatanitu na i tukutuku era dau mai tukuna e na kena vakarautaki na i lavelave se kena veva baleta na kena mai vakayagataki tiko na neimami yaubula, e kuria.
Kaya o koya na sala oqo e na vukea kina na matanitu kei na kena veitabana ka vakarawarawataka na cakacaka.
E kaya talega o Adi Litia Qionibaravi, na nodratou gusu ni vosa na i taukei ni qele e Savatu ni sa oti na kena gauna ni vakamacala, ciqomi ka ra gole tale.
Dodonu me vakarautaki na kena veva ni veika e mai talaucaki mai vei ira na vakailesilesi mera vakamuria tiko na tiko vakavanua ena veika e yaco tiko.
De dua na gauna era na raica vaka oqo e sa sega ni muri na veika e virikotori vakaitukutuku, e kaya.
Ratou sa laki vakamacala vakavica na Matabose ni Qele Maroroi e Savatu me baleta na cakacaka ni veivakatorocaketaki ni Matanitu.
Kaya o Adi Litia na vuna, e baleta na kena sega ni matata tiko vei ira na lewe ni yavusa ni sega na i lavelave ni drauniveva me vakadeitaka na veika e veivosakitaki tiko.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn